मास्को या मॉस्को ), रूस की राजधानी एवं यूरोप का सबसे बडा शहर है, मॉस्को का शहरी क्षेत्र दुनिया के सबसे बडे शहरी क्षेत्रों में गिना जाता है। मास्को रूस की राजनैतिक, आर्थिक, धार्मिक, वित्तीय एवं शैक्षणिक गतिविधियों का केन्द्र माना जाता है। यह मोस्कवा नदी के तट पर बसा हुआ है। ऐतिहासिक रूप से यह पुराने सोवियत संघ एवं प्राचीन रूसी साम्राज्य की राजधानी भी रही है। मास्को को दुनिया के अरबपतियों का शहर भी कहा जाता है जहां दुनिया के सबसे ज्यादा अरबपति बसते हैं। 2007 में मास्को को लगातार दूसरी बार दुनिया का सबसे महंगा शहर भी घोषित किया गया था। 
मास्को शहर का नाम मोस्कवा नदी पर रखा गया है। 1237-38 के आक्रमण के बाद, मंगोलों ने सारा शहर जला दिया और लोगों को मार दिया। मास्को ने दुबारा विकास किया और 1327 में व्लादिमीर - सुज्दाल रियासत की राजधानी बनाई गई। वोल्गा नदी के शुरूवात पर स्थित होने के कारण यह शहर अनुकूल था और इस कारण धीरे धीरे शहर बड़ा होने लगा। मास्को एक शांत और संपन्न रियासत बन गया और सारे रूस से लोग आकर यहाँ बसने लगे।
1654-56 के प्लेग ने मास्को की आधी आबादी को खत्म कर दिया। 1703 में बाल्टिक तट पर पीटर महान द्वारा सैंट पीटर्सबर्ग के निर्माण के बाद, 1712 से मास्को रूस की राजधानी नहीं रही। 1771 का प्लेग मध्य रूस का आखिरी बड़ा प्लेग था, जिसमे केवल मास्को के ही 100000 व्यक्तियों की जान गयी।1905 में, अलेक्जेंडर अद्रिनोव मास्को के पहले महापौर बने। 1917 के रुसी क्रांति के पश्चात, मास्को को सोवियत संघ की राजधानी बनाया गया।मई 8,1965 को, नाजी जर्मनी पर विजय की 20वीं वर्षगांठ के अवसर पर मास्को को हीरो सिटी की उपाधि प्रदान की गयी।
मास्को यूरोप की सबसे बड़ी शहरी अर्थव्यवस्थाओं में से एक है। यह रूस के सकल घरेलू उत्पाद का करीब 24% योगदान करता है। 2008 में मास्को की अर्थव्यवस्था 8.44 ट्रिलियन रूबल थी | मास्को में औसत मासिक वेतन 41600 रूबल है। 2010 में, मास्को में बेरोजगारी दर सिर्फ 1% थी, जो रूस के सभी प्रशासनिक क्षेत्रों में सबसे कम है।मास्को रूस का निर्विवादित रूप से मुख्य आर्थिक केंद्र है। यहाँ रूस के सबसे बड़े बैंक और कंपनियां स्थित हैं जिनमे रूस की सबसे बड़ी कंपनी गेज्प्रोम भी शामिल है। मास्को की रूस की खुदरा बिक्री में 17% एवं सभी निर्माण गतिविधियों में 13% हिस्सेदारी है। चेर्किजोव्सकी बाजार, 3 करोड़ डॉलर की दैनिक बिक्री एवं दस हजार विक्रेताओं के साथ यूरोप का सबसे बड़ा बाजार है। यह बाजार प्रशासनिक रूप से 12 भागों में बंटा है और शहर के एक बड़े भूभाग पर स्थित है।2008 में, मास्को में 74 अरबपति थे और यह न्यूयोर्क, 71 अरबपति, से ऊँचे पायदान पर है। 
देखें, मास्को राज्य विश्वविद्यालय
मास्को में 1696 उच्चतर विद्यालय एवं 91 महाविद्यालय हैं। इनके अलावा, 222 अन्य संस्थान भी उच्च शिक्षा उपलब्ध करातें हैं, जिनमे 60 प्रदेश विश्वविद्यालय एवं 1755 में स्थापित लोमोनोसोव मास्को स्टेट विश्वविद्यालय भी शामिल हैं। विश्वविद्यालय में 29 संकाय एवं 450 विभाग हैं जिनमे 30000 पूर्वस्नातक एवं 7000 स्नातकोत्तर छात्र पढते हैं। साथ ही विश्वविद्यालय में, उच्चतर विद्यालय के करीब 10000 विद्यार्थी शिक्षा ग्रहण करते हैं एवं करीब 2000 शोधार्थी कार्य करते हैं। मास्को स्टेट विश्वविद्यालय पुस्तकालय, रूस के सबसे बड़े पुस्तकालयों में से एक है, यहाँ लगभग 90 लाख पुस्तकें हैं।
शहर में 452 पुस्तकालय हैं, जिनमे से 168 बच्चों के लिए हैं। 1862 में स्थापित रुसी स्टेट पुस्तकालय, रूस का राष्ट्रीय पुस्तकालय है।
मास्को का स्थापत्य विश्व प्रसिद्ध है। मास्को सेंट बेसिल केथेड्रल, क्राइस्ट द सेवियर केथेड्रल और सेवेन सिस्टर्स के लिए प्रसिद्ध है।लंबे समय तक मास्को पर रूढ़िवादी चर्चों का प्रभाव रहा | हालाँकि, शहर के समग्र रूप में सोवियत काल से भारी परिवर्तन हुआ है, खासकर जोसेफ स्टालिन के शहर के आधुनिकीकरण के बड़े पैमाने पर किये प्रयास के कारण यह परिवर्तन हुआ | स्टालिन की शहर के लिए योजना में चौड़े रास्तों और सडकों का जाल शामिल था जिनमे कई सड़कें 10 लेन तक चौड़ी थीं | इससे शहर का यातायात सुगम हो गया, पर इसके लिए बहुत सारी एतिहासिक इमारतों को हटाना पड़ा | 
स्टालिनवादी अवधि का सबसे प्रसिद्ध योगदान सेवेन सिस्टर्स माना जा सकता है। सेवेन सिस्टर्स सात गगनचुम्बी इमारतें हैं, जो क्रेमलिन से समान दूरी पर शहर भर में फैली हुईं हैं। सात टावरों को शहर के सभी ऊँचे स्थानों से देखा जा सकता है। ओस्तान्कियो टॉवर के अलावा ये सात टॉवर मध्य मास्को की सबसे ऊंची इमारतों में से हैं। ओस्तान्कियो टॉवर का निर्माण 1967 में पूरा हुआ था, उस समय यह दुनिया की सबसे ऊँची मुक्त खड़ी भूमि संरचना थी | आज बुर्ज खलीफा दुबई, केंतून टॉवर ग्वांगझू और सी.एन. टॉवर टोरोंटो के बाद चौथे स्थान पर है।
हर नागरिक और उसके परिवार को अनिवार्य आवास उपलब्ध कराने की सोवियत नीति एवं मास्को की आबादी के तेजी से विकास के कारण, विशाल एवं नीरस आवासीय परिसरों का निर्माण किया गया | इन परिसरों को इनकी शैली, आयु, मजबूती एवं निर्माण सामग्री के आधार पर विभेदित किया जा सकता है। इनमे से अधिकतर का निर्माण स्टालिन युग के पश्चात हुआ और इनकी निर्माण शैलियाँ नेताओं के नाम से जानी जाती हैं। आमतौर पर इन परिसरों का रखरखाव खराब है।





मोस्कवा नदी के तट पर